text: шақпақ баба түркістан облысы түлкібас ауданындағы ауыл, шақпақ ауылдық округі орталығы. аудан орталығы тұрар рысқұлов ауылынан шығысқа қарай 18 км жерде, боралдай, кіші ақсу тауларының аралығында, арыс өзенінің басталар жерінде орналасқан. 1999 жылы жергілікті тұрғындар саны 3087 адам (1532 ер адам және 1555 әйел адам) болса, 2009 жылы 3285 адамды (1670 ер адам және 1615 әйел адам) құрады. іргесі 19 ғасырдың аяғында қаланған. 1961 жылдан «путь ильича» ұжымшарының орталығы болып, высокое аталып келді. оның негізінде тері илейтін, май шығаратын, алма кептіретін цехтар жұмыс істеді. мәдениет үйі, «жас ұлан» балалар үрмелі аспаптар оркестрі, мектеп, пункт, кітапхана бар. ауылдан филология ғылымдарының докторы, профессор, академик, қазақстан республикасы мұсылмандар діни басқармасының бас мүфтиі ә.дербісәлі шыққан.